กรมควบคุมโรค ห่วงประชาชนเจ็บป่วยจาก 3 กลุ่มโรคและ 3 ภัยสุขภาพที่มากับน้ำท่วม
นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ประเทศไทยเริ่มมีฝนตกหนักในหลายพื้นที่ ทำให้บางพื้นที่อาจเกิดน้ำป่าไหลหลากหรือน้ำท่วมได้ กรมควบคุมโรคจึงขอให้ประชาชนที่อาศัยอยู่ตามทางไหลของน้ำป่าหรือพื้นที่เคยประสบอุทกภัย ระวังและเตรียมความพร้อมอยู่เสมอ ทั้งนี้ ขอให้ระวัง 3 กลุ่มโรค 3 ภัยสุขภาพที่มาจากน้ำท่วม ได้แก่ กลุ่มโรคระบบทางเดินหายใจ ที่ต้องระวัง คือ โรคไข้หวัดใหญ่และโรคปอดบวม ,กลุ่มโรคติดต่อทางอาหารและน้ำ ที่ต้องระวังคือ  โรคอาหารเป็นพิษและโรคอุจจาระร่วง และกลุ่มโรคที่มาจากน้ำขัง ที่ต้องระวัง คือ โรคไข้ฉี่หนู โรคตาแดง และโรคไข้เลือดออก นอกจากนี้ยังต้องระวัง 3 ภัยสุขภาพ คือ ภัยจากสัตว์แมลงมีพิษกัด ,ภัยพยาธิที่มักพบมากับน้ำท่วม คือ พยาธิเส้นด้าย และภัยจากการจมน้ำ มีรายงานพบปะปรายตลอดทั้งปี และคาดพื้นที่ที่มีน้ำท่วมจะพบผู้ป่วยเพิ่มขึ้น


ทั้งนี้สถานการณ์โรคและภัยสุขภาพจากสำนักระบาดวิทยา กรมควบคุมโรค ล่าสุดเมื่อวันที่ 30 ก.ค. 2561 พบผู้ป่วยเพิ่มขึ้นในช่วงฤดูฝน โดยโรคไข้หวัดใหญ่มีผู้ป่วย 74,793 ราย เสียชีวิต 10 ราย โรคปอดบวมมีผู้ป่วย 145,476 ราย เสียชีวิต 105 ราย โรคไข้ฉี่หนูป่วย 1,262 ราย เสียชีวิต 10 ราย โรคไข้เลือดออกมีผู้ป่วยจำนวน 37,793 ราย เสียชีวิต 45 ราย โรคอุจจาระร่วงป่วย 751,539 ราย เสียชีวิต 6 ราย  ส่วนโรคอาหารเป็นพิษมีผู้ป่วย 72,487 ราย และโรคตาแดงมีผู้ป่วย 53,701 ราย  ภัยสุขภาพปีที่ผ่านมา พบเหตุการณ์คนถูกสัตว์มีพิษกัด ต่อยมากกว่า 100 ครั้ง และการจมน้ำรายงานล่าสุดเมื่อ เมษายน 2561 มีเสียชีวิตแล้ว 42 ราย


อย่างไรก็ตาม วิธีป้องกันโรคและภัยสุขภาพที่มากับน้ำท่วมหรือน้ำป่าไหลหลาก สามารถปฏิบัติได้โดย 1.อย่าทิ้งขยะทุกชนิด หรือขับถ่ายของเสียลงน้ำท่วมขัง ให้ทิ้งขยะหรือสิ่งปฏิกูลลงในถุงพลาสติกและมัดปากถุงให้แน่นแล้วเก็บไว้ในที่แห้ง 2.อย่าปล่อยให้เด็กเล็กลงเล่นน้ำโดยลำพัง เพราะเด็กอาจจมน้ำและช่วยเหลือไม่ทัน และอาจรับเชื้อจากน้ำที่มีสิ่งสกปรก ทำให้ป่วยด้วยโรคตาแดง โรคพยาธิสตรองจีลอยด์ หรือถูกสัตว์มีพิษที่หนีน้ำมากัด ต่อยได้  3.หากน้ำท่วมขังกระเด็นเข้าตาหรือมีฝุ่นละอองเข้าไปในตา ให้ใช้น้ำสะอาดล้างหน้าและดวงตาให้สะอาด เพื่อป้องกันโรคตาแดงได้ 4. รับประทานอาหารที่ปรุงสุก ร้อน สะอาด เพื่อป้องกันโรคอาหารเป็นพิษและโรคอุจจาระร่วง 5.หากจำเป็นต้องเดินลุยน้ำเป็นเวลานาน ควรใส่รองเท้าบู๊ททุกครั้ง เพื่อป้องกันโรคที่มากับน้ำท่วม รีบทำความสะอาดร่างกายด้วยน้ำสะอาดและเช็ดให้แห้งทันที